runetrust/blame-folketinget-dk huggingface dataset:
Marlene Harpsøe (DD), 2023-04-25:
Der er flere regeringspartier, der nu siger, at det er en indstilling fra det faglige udvalg.
Men vi må jo anerkende, at det også handler om politiske prioriteringer.
Og det er jo noget, som regeringen har prioriteret i forbindelse med finanslovsforhandlingerne, også selv om det kun er 3 pct. af danskerne, der reelt er vegetarer.
Hvorfor har man lavet den prioritering?
Anni Matthiesen (V), 2023-04-25:
Jeg må sige, bl.a. efter jeg har besøgt virksomheden Naturli', at det er at tage skyklapper på, hvis man ikke kan se, hvordan efterspørgslen også er stigende.
Jeg kan også se, at eksporten er stigende på det her område.
Og i Venstre holder vi også rigtig meget af de virksomheder, som tør at satse på nye ting og for den sags skyld øge eksportindtægterne.
Så derfor er det slet ikke i strid med nogen af de andre holdninger, vi har i Venstre.
Franciska Rosenkilde (ALT), 2023-04-25:
Tak for det.
Jeg deler ordførerens frustration over den manglende prioritering af erhvervsuddannelserne generelt.
Der er vi helt enige.
Måske gør det dig tryg, men det gør ikke mig tryg.
Der er altså ikke bevilget penge til en ny vegetarkokkeuddannelse, desværre.
Der er bevilget 2 mio. kr. til et såkaldt grønt fokus på kokkeuddannelsen.
Det er langtfra en vegetarkokkeuddannelse.
Så grunden til, at du ikke har kunnet finde det i finansloven, er, at der ikke er bevilget penge til en ny vegetarkokkeuddannelse.
Så det kan være, at det gør ordføreren tryg, men jeg må desværre beklage det.
Der er altså ikke en vegetarkokkeuddannelse.
Så det er bare lige for at få den misforståelse afklaret.
Helena Artmann Andresen (LA), 2023-04-25:
Jeg beklager, hvis jeg ikke lige var helt skarp på, hvad du har sagt.
Jeg kan bare konstatere, at vi er lidt uenige, om vi skal bestemme, hvad der skal serveres i offentlige kantiner.
Det mener vi ikke i Liberal Alliance er den rigtige vej at gå.
Brigitte Klintskov Jerkel (KF), 2023-04-25:
Jeg har fået fornøjelsen af at være standin for vores uddannelses- og undervisningsordfører på den her sag.
I Det Konservative Folkeparti anerkender vi, at det vil være godt, hvis danskernes madvaner blev mere grønne.
Mai Villadsen (EL), 2023-04-25:
Tak for det.
Det er en rigtig god idé med en vegetarkokkeuddannelse eller en grøn kokkeuddannelse i Danmark.
Som det også blev sagt af ordføreren for forslagsstillerne, har vores spisevaner jo utrolig store konsekvenser selvfølgelig for vores egen sundhed, men jo i høj grad også for vores miljø, natur, dyrevelfærd, drikkevand og selvfølgelig også klimaet.
Derfor synes vi, at det er et helt oplagt forslag at gøre erhvervsuddannelserne på det her område endnu grønnere, ligesom de i forvejen bliver det på rigtig mange områder i den her tid, og det er kun glædeligt, med en grøn kokkeuddannelse.
I virkeligheden er der jo også en parallel på landbrugsområdet, hvor man i rigtig mange år har haft den traditionelle uddannelse på landbrugsområdet på de traditionelle landbrugsskoler, og så har man en økologisk landbrugsskole.
Det har vi haft en flot og stærk tradition for i Danmark, og det har i virkeligheden gjort os til et af foregangslandene, når det gælder økologi.
Jeg synes, det er en god idé at gøre det samme på det her område.
Vi er jo heldigvis et land, der er verdensførende, når det gælder gastronomi.
Det er vi stolte af; det bryster vi os af.
Der er det jo også rigtig vigtigt, at vi bliver ligeså skarpe, når det gælder den helt grønne gastronomi.
Derfor er det også meget bedrøveligt, at omkring en tredjedel af eleverne er faldet fra på kokkeuddannelserne over de seneste år.
Der kunne det her måske gøre en forskel.
Jeg hører ikke, at det her forslag overhovedet står i modsætning til det, og derfor synes vi det er rigtig fornuftigt også – og det ved jeg også at man gør løbende i det faglige udvalg – at se på at forgrønne den gren også.
Jeg vil dog i lighed med alle andre tidligere ordførere heroppe sige, at for os er det selvfølgelig også rigtig vigtigt med en inddragelse af de faglige udvalg, som jo har ansvaret for at indrette erhvervsuddannelserne i Danmark og også sørge for, at der er en god overgang mellem uddannelse og arbejdsmarked og uddannelse og praktikplads i det her scenarie.
Det er rigtig vigtigt, at de er inddraget.
Derfor synes jeg også, det er meget, meget positivt at høre deres indspark, som jo er, at de synes, det er en god idé, at der er en grøn kokkeuddannelse, og de foreslår faktisk, at man fremover skal kunne tage tre forskellige specialer: et traditionelt kokkespeciale, et i smørrebrød og catering og et som vegetarkok.
Men Enhedslisten bakker fuldt ud op om, at der bør være en vegetarkokkeuddannelse i Danmark, men det er selvfølgelig rigtig vigtigt med inddragelse af det faglige udvalg.
Franciska Rosenkilde (ALT), 2023-04-25:
Tak, og tak for ordførerens tale.
Jeg vil bare lige præcisere, at jeg er helt enig i, at vi ikke politisk skal bestemme, hvad mennesker skal spise, men vi kan jo godt politisk prioritere, hvad det er, vi vil servere i vores offentlige kantiner, og hvad det er for en maddagsorden, vi gerne vil fremme, primært på grund af klima, miljø, dyrevelfærd og andre ting.
Bl.a. de officielle kostråd, der er, og som vi spiser langt fra i Danmark, kunne jo være et godt pejlemærke for også at være det, vi så uddanner vores kokke efter.
Så det var bare en præcisering.
Franciska Rosenkilde (ALT), 2023-04-25:
Tak for det.
Jeg har et spørgsmål til ordføreren.
Når ordføreren nu engang kommer på plejehjem og skal have stegte auberginer, vil ordføreren så helst have det serveret af en kok, der er uddannet inden for plantebaseret mad, eller en kok, der har stået hele sin karriere og afpudset culotter og ikke kan lave plantebaseret mad?
Kim Edberg Andersen (NB), 2023-04-25:
Der ligger spørgeren jo den præmis ind, at jeg ikke kan få en kok, som har afpudset culotter hele livet, og som faktisk også har interesseret sig for at lave vegansk mad.
Jeg ville også være ked af, hvis en vegansk uddannet kok skulle lave min afpudsede culotte til mig.
Så jeg tror, at vi skal have tillid til, at kokkene kan mere end bare den ene ting, og det tror jeg vi skal holde fast i, også i tilfælde af, at du skal udvikle dig den ene eller den anden vej – at du har dine basiskundskaber i orden.
Men jeg vil til enhver tid helst være fri for at få serveret en aubergine.
Lotte Rod (RV), 2023-04-25:
Tak for det, formand.
For nogle dage siden havde vi lidt af en debat her i Folketinget om ældre, hvor fru Pia Kjærsgaard tog ordet og sagde, at det der med at lave klimamærkning på ældremad var gakgak, og så kunne jeg jo ligesom ikke dy mig for at tage ordet og sige, at måske var det mere fru Pia Kjærsgaards syn på, hvad klimavenlig mad er, der var en lille smule gak.
For mig handler det jo om de gode råvarer, altså at det smager godt, og at vi derfor også kan finde ud af at lave mad på en god måde, og jeg synes, det er helt rigtigt set, at selvfølgelig skal vi gøre vores kokkeuddannelser mere grønne.
Jeg tror, vi er mange, som lige nu er i sådan en proces, hvor vi bare helt naturligt spiser flere og flere grønsager.
Jo flere retter vi lærer at lave, og jo bedre vi bliver til at krydre maden, jo mere naturligt bliver det, at maden bliver mere og mere grøn.
Det synes jeg er en virkelig dejlig udvikling, både for en selv, men jo også fordi vi dermed får nemmere ved at leve op til den forpligtelse, vi har til at give en ren klode videre til næste generation.
Derfor er jeg også meget glad for og vi er glade for i Radikale Venstre, at vi jo i går var med til at indgå en finanslovsaftale, som sætter 2 mio. kr. af til, at de faglige udvalg for kokkeuddannelsen nu kan være med til at gøre uddannelsen mere grøn.
Da jeg først lige læste forslaget, og det har jo også været en del af debatten i dag, tænkte jeg, at der er noget med de faglige udvalg her.
Jeg kan ikke forestille mig, at det er Alternativets ønske at skulle gøre op med hele det system, vi har omkring vores erhvervsuddannelser,
måske er det bare gået en lille smule hurtigt, da I formulerede det, og derfor vil jeg egentlig også foreslå, som ordførerne før mig har været oppe at gøre, om ikke vi skulle prøve at lave en fælles tekst, hvor vi med begejstring kan skrive om, hvor vigtigt det er, at vi har en grøn kokkeuddannelse.
Det vil vi i hvert fald gerne være med til i Radikale Venstre.
Franciska Rosenkilde (ALT), 2023-04-25:
Det her forslag går netop ikke på at tage noget fra nogen, som vi tit bliver skudt i skoene.
Tværtimod handler det faktisk om at bidrage til kokkeskolen.
Så selvfølgelig vil vi ikke stoppe det, der er, men mere give noget ekstra til de mennesker, der ønsker at blive uddannet som veganske kokke.
Det her handler jo ikke så meget om, hvad ordføreren kan lide eller ikke lide af mad.
Det her handler jo om, at fødevarer, både produktionen og forbruget, står for over en tredjedel af Danmarks udledning, og derfor er det jo en sektor, vi skal kigge på i forhold til klimaforandringerne.
Det handler om politiske ambitioner og ikke om, hvad ordføreren kan lide eller ikke kan lide.
Marlene Harpsøe (DD), 2023-04-25:
Jeg tog sådan set bare de ord, som børne- og undervisningsministeren selv brugte her på talerstolen.
Et grønt fokus kan være rigtig mange ting.
Altså, handler det om, at man bliver bedre til at bruge rester af madvarer, så man undgår madspild?
Det er positivt.
Det ville da være dejligt.
Jeg håber da også, at det er noget, man ikke kun bruger i en såkaldt grøn kokkeuddannelse, men at man også prioriterer det på den nuværende kokkeuddannelse.
Det kunne være et positivt element i sådan en verden, hvor vi også har rigtig meget inflation og man ude på rigtig mange institutioner sidder og tæller pengene i øjeblikket for at få alt til at stemme i forhold til budgetterne, altså det med at sige: Hvordan kan man rent faktisk bruge rester fra i går til at lave noget god mad i dag?
Franciska Rosenkilde (ALT), 2023-04-25:
Så vil ordføreren nok ikke være så ked af det, der faktisk er på finansloven, som ordføreren umiddelbart tror.
For det tænker jeg meget vel at et grønt fokus er tænkt som.
Det er at blive bedre til at have en grøn optimering af kokkeuddannelsen, hvilket der helt sikkert er behov for, men det er desværre ikke nogen vegetarisk kokkeuddannelse.
Marlene Harpsøe (DD), 2023-04-25:
Det tænker jeg at der er nogle finanslovspartier der er nødt til at redegøre yderligere for.
For som jeg egentlig også hørte SF sige fra talerstolen, lød det, som om der skulle være en vegetarkokkeuddannelse, fordi der var nogle studerende, der ikke brød sig om at røre ved skinke og hamburgerryg.
Men man er fra finanslovspartierne side i hvert fald nødt til så at gøre opmærksom på, hvad man præcis mener.
For jeg kan i hvert fald høre, at Alternativet og jeg har nogle forskellige opfattelser af, hvad det er, der er blevet sagt.
Helena Artmann Andresen (LA), 2023-04-25:
Med forslaget ønsker man, at der afsættes 8 mio. kr. til at oprette en plantebaseret kokkeuddannelse.
Forslagsstillerne ønsker, at uddannelsen skal være taxametergodkendt, og at de første elever skal kunne starte i år 2025.
I Liberal Alliance mener vi ikke, at det er politikerne, der skal bestemme, hvad der skal undervises i på kokkeuddannelsen.
Det må og skal være en faglig beslutning.
Derfor mener vi ikke, at der skal oprettes en plantebaseret kokkeskole.
Som det er i dag, har eleverne mulighed for at vælge mellem to grundforløb, hvoraf det ene er byhaver og gastronomi, og det er for elever, der har særlig interesse for det grønne køkken, dyrkning i haver, gartneri, landbrug og gerne vil have mere viden om økologi, bæredygtighed og udendørs madlavning.
Med det sagt er vi meget bevidste om den bevægelse, der foregår på fødevareområdet, mod mere plantebaseret og klimavenlig mad.
Vi ser, at danskerne generelt er blevet mere bevidste om vegetarisk og organisk mad.
Jeg har været ude og besøge en erhvervsskole og har faktisk også snakket med par kokke, og de fortalte mig, at de har stort kendskab til retter, hvori der ikke indgår animalske produkter.
I forhold til tendenserne mener vi i Liberal Alliance, at danskerne selv skal have lov til at bestemme, hvad de indtager af fødevarer, og det betyder også, at vi politikere, som jeg også hørte fru Franciska Rosenkilde sige, ikke skal blande os i, hvad der bliver serveret de forskellige steder rundtomkring.
Liberal Alliance er også en del af finanslovsaftalen og synes, at de 2 mio. kr. til grøn fokus er positivt.
Men vi kan desværre ikke støtte forslaget.
Marlene Harpsøe (DD), 2023-04-25:
Vi anerkender fuldt ud, at det er de faglige udvalg, der kommer med en indstilling, og at det derefter er en politisk prioritering, om man vil frigive de nødvendige midler til at gennemføre det.
I forhold til finansloven må vi jo bare erkende i Danmarksdemokraterne, at vi havde langt højere ambitioner på vegne af erhvervsuddannelserne, end regeringen havde, og det er jo så derfor, vi bl.a. ikke kunne se os selv som en del af en finanslovsaftale.
Anni Matthiesen (V), 2023-04-25:
Ja, det var en gratis omgang – for at sige det direkte.
Det er jo sådan, at der faktisk er spillet ind med et ønske om at få afsat nogle midler til det her.
Så man har allerede sendt de her ønsker.
Og det synes jeg jo så er den rigtige måde at gøre det på.
Og det håber jeg også at Danmarksdemokraterne godt kan se, altså at det er en rigtig fin måde at gøre det på.
Og ja, ministeren stod faktisk på talerstolen og talte også om, hvordan vi bekæmper madspild.
Det var noget af det, som ordføreren efterspurgte.
Men det var noget af det, der var i ministerens tale.
Marlene Harpsøe (DD), 2023-04-25:
Jeg synes bare, det er vigtigt, at vi sådan får det afklaret.
Det kunne være, vi skulle stille et udvalgsspørgsmål, sådan at man rent faktisk fra regeringens side kan udfolde, hvad det er, man præcis har besluttet, for jeg havde meget svært ved at finde det.
Jeg kunne ikke finde det i de der finanslovsaftalepapirer, som der var lagt ud på Finansministeriets hjemmeside.
Så det kunne bare være rart at finde ud af, hvad der præcis er aftalt, for det lyder, som om man internt i finanslovspartierne faktisk er lidt uenige om, hvad der er aftalt.
Så jeg vil gerne oplyses.
Anni Matthiesen (V), 2023-04-25:
Jeg synes lidt, at det er let at stå og sige, at man er skuffet, og at man ville have haft det anderledes, og at det her ikke er godt nok osv.
Men man kunne jo have valgt at blive og faktisk være med til at prioritere tingene og på den måde haft indflydelse.
Det var bare en kommentar.
Og så vil jeg sige, at netop de faglige udvalg jo er de mennesker, som vi har sagt der nu rent ud sagt skal gøre noget for at få skabt den her uddannelse på bedst mulig måde.
Anerkender Danmarksdemokraterne ikke, at det jo faktisk er en fin model, vi har, hvor det er de faglige udvalg, som tager sig af det her?
Astrid Carøe (SF), 2023-04-25:
Jamen det paradoksale er jo lidt, at det nok er de samme elever, vi taler om, altså de 10 pct., der ikke lykkes med at komme igennem folkeskolen.
De skal jo helst ikke have -3; det er i hvert fald ikke særlig motiverende at få det tal i dag.
Nå, men jeg kunne godt tænke mig at spørge ordføreren om noget andet, for jeg synes faktisk, at jeg har fremsat et enormt løst beslutningsforslag, i forhold til at vi bare skal starte nogle forhandlinger.
Jeg siger ikke, hvad for en skala det skal være, eller hvordan det skal være, eller hvor meget det skal koste.
Jeg siger, at vi skal mødes og tale om det her.
Hvad nu, hvis vi stillede et ændringsforslag, så det hed 2024 eller et eller andet, så vi udvidede det, så Socialdemokratiet og de andre regeringspartier fik lidt mere tid til at drøfte det her internt – kunne Socialdemokratiet så forestille sig at bakke op om det her beslutningsforslag, som simpelt hen bare handler om forhandlinger om en ny skala, ikke hvilken skala det skal være, eller hvilket omfang det skal have?
Zenia Stampe (RV), 2023-04-25:
Jeg tror, at ordføreren blander nogle ting fuldstændig sammen.
Det kan godt være, at døren er låst, men når man kommer og banker på, åbner vi den og hører: Hvad vil du?
Kommer du fra et land i Nordafrika?
Du er ikke politisk forfulgt?
Der er ikke krig i dit land?
Du søger arbejde?
Desværre.
Så må du gå hjem igen.
Du kommer ikke ind.
Men kommer du fra et land, hvor vi normalt giver folk asyl, eller kommer du fra et land, hvor der er krig eller man er politisk forfulgt, så har du krav på at få din asylsag behandlet, og så ville vi jo, hvis vi havde magt, som vi havde agt, gøre sådan, at alle skulle indlevere deres asylansøgning ved den ydre grænse, og at så skulle vi fordele asylansøgerne solidarisk i Europa.
Det er jo vores løsning.
Bjørn Brandenborg (S), 2023-04-25:
Tak for det, og tak til ordføreren for talen.
Nu har jeg jo også selv på egen krop oplevet – og det tror jeg at mange socialdemokrater har –
hvordan ordføreren og ordførerens parti har råbt og skreget ad Socialdemokratiet, når vi har foreslået, at man skulle lave et modtagecenter uden for Europas grænser.
Nu kan jeg så forstå på ordføreren, at ordføreren selv synes, at hoveddøren skal være låst, altså at hvis man kommer til en hoveddør og man ikke kan komme ind, skal man afvises.
Zenia Stampe (RV), 2023-04-25:
Altså, jeg synes stadig væk, at man blander flygtninge og indvandrere sammen.
Altså, illegale indvandrere, som f.eks. kommer fra Nordafrika for at skabe et bedre liv og søge arbejde, er jo noget helt andet end flygtninge eller asylansøgere, som har krav på i hvert fald at få deres sag behandlet.
Der er jo i hvert fald ingen tvivl om, at hvis der er nogen, der lykkes med at komme ind i Europa og ikke med det samme søger asyl i et land og når op til Danmark, og vi så står ved grænsen og spørger, hvad de vil, og de så siger, at de vil søge asyl, så er det hos os, de ender, og ikke i f.eks. Sverige.
Kim Edberg Andersen (NB), 2023-04-25:
Det er det, der hedder magtanvendelse, og så kan man jo definere det ud fra, hvor voldeligt det så er, når det er magtanvendelse.
Men lad nu det være.
Problemstillingen med De Radikales politik i forhold til det her er jo ikke, om yderdørene er låst og de indre ikke er, for problemet med den politik, der føres lige nu, er, at når først de er inden for yderdørene, om man inviterer dem eller de bare kommer ind ad den låste dør, kommer de ikke ud igen, og det er det, der er vores problemstilling i Nye Borgerlige.
Vi frygter faktisk ret beset, at det, vi kan se nede i Sydeuropa, kommer til at føre til et nyt 2015.
Det er det, vi frygter.
Og såfremt det fører til et nyt 2015, har Radikale Venstre så tænkt sig, at der skal lukkes grænser, og at vi skal afvise flygtninge og migranter?
Zenia Stampe (RV), 2023-04-25:
Jeg forstod simpelt hen ikke, hvad spørgsmålet var.
Var det noget med, at man skulle bruge vold til at holde folk ude?
Det har jeg ikke helt indtryk af politiet efterspørger.
Men jeg er ikke helt sikker på, at det var det, der var spørgsmålet.
Kim Edberg Andersen (NB), 2023-04-25:
Tak for det, og tak til ordføreren for bare at bekræfte over for regeringen, at det her er en lempelse.
Det ved jeg ordføreren og jeg i hvert fald er enige om.
Jeg er egentlig også lidt bekymret for hr. Preben Bang Henriksens fremtid, så jeg vil godt lige have slået helt fast, om hr. Preben Bang Henriksen har en mulighed for med hans holdning til, at de selvfølgelig skal holdes ude, også med magt om nødvendigt, hvis nøden kommer til, at søge om optagelse i Radikale Venstre, og om man i Radikale Venstre faktisk også mener, at man skal holdes ude, når man kommer til grænsen, også med magt, hvis det er nødvendigt, både ved den indre, indtil Frontex, men såfremt selvfølgelig også ved den ydre europæiske grænse.
Det kan jeg i hvert fald forstå er den grænse, som Radikale ønsker at styrke.
Zenia Stampe (RV), 2023-04-25:
Sidst jeg var retsordfører – jeg har ikke været det i nogle år – regnede jeg på effektiviteten af grænsekontrollen, og på det tidspunkt, når man havde brugt 2 millioner timer på 3 år,
nåede jeg frem til, at for hver 300 mandetimer, hvilket er 2 måneder, blev der afvist én person, og mange af dem, der blev afvist, blev afvist, fordi de havde glemt deres pas
Det fortæller jo lidt om, hvor ineffektiv grænsekontrol er som middel til også at bekæmpe ulovlig immigration.
Pernille Vermund (NB), 2023-04-25:
Men faktum er jo, at yderdøren ikke er låst.
EU's ydre grænser er ikke beskyttede.
Frontex kan ikke holde migranterne væk, og der er netop tale om migranter, ikke mindst i den her situation.
Dem, der kommer til Italien nu i store tal, er jo mennesker, der flygter fra skidte vilkår; det er ikke mennesker, der er på flugt fra krig.
Så derfor er det migranter, som jo af gode grunde ønsker et bedre liv, men det er ikke det, der var intentionen.
Så yderdøren er ikke låst.
Anerkender ordføreren ikke, at så er man nødt til trods alt at sikre sig lidt tættere på Danmarks grænser, hvis ikke vi skal stå med det problem her?
Zenia Stampe (RV), 2023-04-25:
Nu synes jeg ikke, at man skal fortælle for åbent om private sikkerhedsforanstaltninger, men jeg kan da sige så meget, at yderdøren er låst, men at det er den indre dør ikke, og vi ejer ikke hele huset.
Så sådan kunne man jo også godt anskue Europa, altså at yderdøren er lukket, eller det vil sige, at den er åben, men at man jo skal gå hen og banke på, og så er det kun, hvis man har et krav på at komme ind eller få behandlet en asylsag, at man så kan komme ind, for ellers skal man jo afvises.
Men i forhold til migranter og flygtninge er det jo rigtigt, at grænsekontrol kan bruges til at afvise illegale immigranter.
Det er bare ikke det, vi ser i høj grad, og argumentationen er jo ofte, at det er flygtninge, man afviser, men det er det jo ikke.
Men det er klart, at hvis Danmark var belastet med mange, mange illegale indvandrere, der arbejdede sort overalt, så kunne det måske være et instrument, selv om jeg måske nok ville anbefale, at politiet så brugte sine ressourcer på at tage rundt på de arbejdspladser, hvor de illegale indvandrere typisk er.
Rosa Lund (EL), 2023-04-25:
Så kan jeg betrygge hr. Bjørn Brandenborg med, at Enhedslisten har ændret sin EU-politik, og at det ikke længere er vores hedeste drøm at forlade Unionen.
Det er noget, vi gerne vil på sigt, men det er ikke noget, vi arbejder for lige nu, faktisk overhovedet ikke.
Jeg skal gladelig sende hr. Bjørn Brandenborg Enhedslistens nyeste EU-vedtagelser, for dem er jeg meget, meget stolt af.
Peter Kofod (DF), 2023-04-25:
Tak for det.
Jeg kan jo løfte sløret for, at ordføreren i hvert fald ikke får nogen indmeldelsesblanket til Dansk Folkeparti, ikke fra mig i hvert fald.
Men det er jo meget, synes jeg, rart at høre den radikale ordfører sige det, som det er, at det her er en lempelse.
De Radikale har set det, vi har set det, og andre partier har set det, at det her er en lempelse.
Det kan vi jo lige så godt sige til hinanden ærligt, og som det er.
Men ordføreren gør også meget ud af at tale om, at man ideologisk i Radikale Venstre er imod grænsekontrol, og det får mig til at spørge: Hvad med rundt om Europa?
Er man også ideologisk imod grænsekontrol ved EU's ydre grænser?
Det går jeg ikke ud fra man er, men hvis man går ind for kontrol dér, hvordan tror man så sådan en kontrol skal se ud, for at den kommer til at virke?
Og når jeg siger kommer til at virke, er det selvfølgelig, at den holder folk ude, som man ikke ønsker at lukke ind.
Zenia Stampe (RV), 2023-04-25:
Jamen vi har ofte sagt, at svaret på de problemer, man prøver at løse her, er en bedre kontrol med de ydre grænser og et endnu højere prioriteret Frontex.
Peter Kofod (DF), 2023-04-25:
Men der er jo to måder at gøre det her på.
Man kan gøre som polakkerne, og som de gør i Litauen, Letland osv.
Eller man kan gøre, som italienerne har forsøgt i årevis, og lade ngo'erne trække bådene i land og lade indrejsetallet stige markant til stor gene for resten af kontinentet.
Der er det jo bare interessant at vide, hvad det er for en model, Radikale Venstre foretrækker.